Nelson Mandela ‘reageer op behandeling’Nelson Mandela. Foto: Debbie Yazbek/Nelson Mandela Stigting/SAPA “Ons is bemoedig deur die feit dat Madiba reageer op die behandeling en doen ŉ beroep op die publiek om voort te gaan om hom te ondersteun en te oorlaai met liefde om hom en sy familie krag te gee,” het president Jacob Zuma in ŉ verklaring gesê. Zuma het Mandela Woensdagaand in die hospitaal besoek. Mandela is op 8 Junie in die hospitaal opgeneem vir ŉ voortdurende longkwaal. Daar is verlede week berig dat Mandela in ŉ “permanente vegetatiewe toestand” is en dat die familie aangeraai is om die masjiene wat hom aan die lewe hou af te skakel. Die presidensie het egter die berigte verwerp en gesê Mandela is in ŉ kritieke maar stabiele toestand.